หุ้นไทย23ก.ค.ปิดร่วง23.44 จุด
ดัชนีหุ้นไทยปิดตลาดที่ระดับ 1,185.11 จุด ลดลง 23.44 จุด หรือ 1.94% มูลค่าการซื้อขาย 28,330.06 ล้านบาท
23 ก.ค. 2555

ดัชนีหุ้นไทยปิดตลาดที่ระดับ 1,185.11 จุด ลดลง 23.44 จุด หรือ 1.94% มูลค่าการซื้อขาย 28,330.06 ล้านบาท




ดัชนีหุ้นไทยวันนี้ (23 ก.ค.) ปรับตัวลดลงแรงตามตลาดหุ้นทั่วโลก เพราะนักลงทุนกลับมากังวลปัญหาหนี้ยุโรปอีกครั้ง หลังมีสัญญาณว่าสเปนอาจจะต้องขอความช่วยเหลือทางการเงิน ขณะที่การเพิ่มทุนของ PTTEP เป็นปัจจัยซ้ำเติมตลาด ส่งผลให้วันนี้ดัชนีปิดตลาดที่ระดับ 1,185.11 จุด ลดลง 23.44 จุด หรือ 1.94% มีมูลค่าการซื้อขาย 28,330.06 ล้านบาท  
หลักทรัพย์ที่มีมูลค่าซื้อขายสูงสุด 5 อันดับแรก1. CPF ปิดที่ระดับ 33.50 บาท ลดลง 1.50 บาท หรือ 4.29% มูลค่าซื้อขาย 2,096.07 ล้านบาท2. PTTGC ปิดที่ระดับ 58 บาท ลดลง 2.75 บาท หรือ 4.53% มูลค่าซื้อขาย 1,590.70 ล้านบาท3. PTT ปิดที่ระดับ 326 บาท ลดลง 14 บาท หรือ 4.12% มูลค่าซื้อขาย 1,540.77 ล้านบาท4. PTTEP ปิดที่ระดับ 157.50 บาท ลดลง 8 บาท หรือ 4.83% มูลค่าซื้อขาย 1,241.72 ล้านบาท5. SCB ปิดที่ระดับ 147 บาท ลดลง 3.50 บาท หรือ 2.33% มูลค่าการซื้อขาย 1,068.41 ล้านบาท
นายสมชาย เอนกทวีผล ผู้อำนวยการฝ่ายวิเคราะห์หลักทรัพย์ บริษัทหลักทรัพย์ฟินันเซีย ไซรัส  กล่าวว่า ดัชนีหุ้นไทยวันนี้ปรับตัวลดลงแรงตามตลาดหุ้นทั่วโลก เนื่องจากนักลงทุนวิตกกังวลปัญหายุโรป หลังจากมีสัญญาณว่าสเปน ซึ่งมีขนาดเศรษฐกิจใหญ่เป็นอันดับ 4 ของยุโรปอาจจะขอความช่วยเหลือทางการเงิน ขณะที่การเพิ่มทุนของ PTTEP ก็เป็นอีกปัจจัยที่ถ่วงตลาดหุ้น แต่ให้น้ำหนักน้อยกว่าปัญหายุโรป
สำหรับแนวโน้มดัชนีในวันพรุ่งนี้ต้องติดตามว่ามีพัฒนาการเกี่ยวกับสเปนหรือไม่ หากไม่มีข่าวใหม่เข้ามาเชื่อว่าดัชนีจะทรงตัวกรอบแคบระหว่างแนวรับ 1,182-1,1180 จุด และแนวต้าน 1,190-1,195 จุด แต่หากมีข่าวใหม่เข้ามาก็ต้องพิจารณาอีกครั้งว่าเป็นข่าวดีหรือร้ายกว่าที่นักลงทุนคาดการณ์ไว้ ส่วนกลยุทธ์การลงทุนในช่วงนี้แนะนำทยอยซื้อหุ้นที่ปรับตัวลดลงแรง หรือหุ้นที่ปรับตัวเพิ่มขึ้นไม่มาก เช่น BANPU ,TCAP,KTB เป็นต้น แต่ควรถือลงทุนระยะ 3-6 เดือน ไม่แนะนำให้ซื้อในลักษณะเก็งกำไร